Karas, Viliam, minister spravodlivosti SR (2022-09-20):
Ďakujem, pán predseda. Vážené pani poslankyne, páni poslanci, na rokovaní Národnej rady Slovenskej republiky sa predkladá vládny návrh zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov a ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov. Vládny návrh zákona bol vypracovaný v súlade s plánom legislatívnych úloh vlády Slovenskej republiky na rok 2022. Vláda sa v programovom vyhlásení zaviazala zlepšiť prístup k spravodlivosti aj tým, že sa zameria na zlepšenie vymáhateľnosti nárokov. Vzhľadom na uvedené je cieľom navrhovanej právnej úpravy zefektívniť a zrýchliť vymáhateľnosť nárokov v exekučných konaniach vedených najmä na uspokojenie práv na nepeňažné plnenie, ako aj v exekučných konaniach na vymoženie vyživovacej povinnosti. Vládny návrh zákona zavádza štyri nové donucovacie opatrenia, ktoré budú môcť byť použité v exekučnom konaní vedenom na uspokojenie práv na nepeňažné plnenie, ako aj v exekučných konaniach na vymoženie vyživovacej povinnosti. Pôjde o peňažnú pokutu, zadržanie vodičského preukazu, zadržanie osvedčenia o evidencii vozidla a použitie technických prostriedkov brániacich užívaniu veci. Výber donucovacieho opatrenia bude na rozhodnutí exekútora, pričom donucovacie opatrenia môžu byť uložené aj popri sebe. Uloženie donucovacieho opatrenia, a to aj opakovane, nemôže byť svojvoľné. Donucovacie opatrenie totiž možno uložiť len za zákonom ustanovených podmienok a uložené donucovacie opatrenie musí byť primerané vymáhanej povinnosti a musí viesť k jej splneniu. Je potrebné uviesť, že aktuálna právna úprava umožňuje, aby súd uložil peňažnú, respektíve poriadkovú pokutu v exekučnom konaní, avšak jej výška nie je motivujúca a proces jej uloženia je pomerne zdĺhavý. Preto sa navrhuje, aby peňažnú pokutu mohol uložiť priamo súdny exekútor až do výšky 2 000 eur fyzickej osobe, štatutárovi až do výšky 10 000 eur a právnickej osobe až do výšky 30 000 eur. Pokiaľ súdny exekútor nebude považovať ustanovené maximálne hranice peňažnej pokuty za dostatočné, môže podať návrh súdu na uloženie vyššej peňažnej pokuty. Vo vzťahu k zadržaniu vodičského preukazu, zadržaniu osvedčenia o evidencii vozidla a použitiu technických prostriedkov brániacich užívaniu veci je potrebné uviesť, že tieto je, tieto nebude možné vykonať, ak sa preukáže, že podstatná časť príjmov osoby je priamo podmienená držbou vodičského preukazu alebo napríklad vozidla. Teda ak, aby napríklad taxikár neprišiel o vodičský alebo technický preukaz od auta, ktoré používa pri výkone svojej činnosti, prípadne aby mu na toto auto nedali papuču. Uvedené donucovacie opatrenia taktiež nebude možné vykonať voči osobám s ťažkým zdravotným postihnutím, prípadne vo vzťahu k veciam, ktoré nepodliehajú exekúcii. Výkon týchto donucovacích opatrení nemôže trvať viac ako jeden rok. V súvislosti so zabezpečením zrýchlenia a zefektívnenia exekučného konania sa navrhuje aj zmena a doplnenie právnej úpravy výkonu exekúcie na uspokojenie práv na nepeňažné plnenie. Dochádza k zavedeniu niektorých nových právnych inštitútov najmä v podobe náhradných plnení. Napríklad v rámci exekúcie vyprataním a vykázaním sa umožňuje uzatvorenie písomnej dohody o zaplatení peňažnej sumy namiesto poskytnutia zodpovedajúceho náhradného ubytovania alebo bytovej náhrady, pričom obdobný inštitút sa zavádza aj v rámci exekúcie odobratím veci. Navrhuje sa aj všeobecná úprava výkonu exekúcie na odstránenie stavby, ktorá má sfunkčniť odstraňovanie čiernych stavieb. Okrem uvedeného dochádza aj k zmenám v zákone č. 8/2009 Z. z. o cestnej premávke a o zmene a o zmene a doplnení niektorých zákonov v znení neskorších predpisov, ktoré súvisia so zavedením elektronických služieb pre súdnych exekútorov. Tieto elektronické služby majú zabezpečiť zrýchlenie a zjednodušenie výkonu donucovacieho opatrenia, zadržania vodičského preukazu a aj osvedčenia o evidencii vozidla. Účinnosť predkladaného vládneho návrhu zákona sa navrhuje od 1. januára 2023, tak aby bola zabezpečená bezproblémová aplikovateľnosť novej právnej úpravy. Účinnosť právnej úpravy zohľadňuje aj časový priestor pre realizáciu zmien v informačných systémoch verejnej správy. Vládny návrh zákona predpokladá negatívny vplyv na rozpočet verejnej správy pozitívny a negatívny vplyv na rozpočet verejnej správy. Pozitívny a negatívny vplyv na podnikateľské prostredie, pozitívne a negatívne sociálne vplyvy a pozitívny vplyv na informatizáciu spoločnosti. Vládny návrh zákona nezakladá vplyvy na životné prostredie, na služby verejnej správy pre občana a na manželstvo, rodičovstvo a rodinu. Vládny návrh zákona nie je predmetom vnútrokomunitárneho pripomienkového konania. Je v súlade s Ústavou Slovenskej republiky, ústavnými zákonmi, nálezmi Ústavného súdu, medzinárodnými zmluvami, ktorými je aj Slovenská republika viazaná, a zákonmi a súčasne je v súlade s právom Európskej únie. Vládny návrh zákona bol predmetom riadneho pripomienkového konania. Legislatívna rady vlády prerokovala návrh zákona na svojom zasadnutí dňa 16. augusta 2022 a odporučila vláde Slovenskej republiky návrh zákona schváliť s pripomienkami. Hospodárska sociálna rada Slovenskej republiky prerokovala materiál na svojom zasadnutí dňa 22. augusta 2022. Vládny návrh zákona prerokovala a schválila vláda Slovenskej republiky na svojom zasadnutí dňa 24. augusta 2022 uznesením č. 513/2022. Verím teda, že tento návrh posuniete do druhého čítania. Ďakujem.